Els autors dels llibres guanyadors dels Premis Literaris Ciutat de Sagunt 2020 presenten les seues obres
10 de desembre 2021

![](/media/w4mma4lw/c_presentacionlibrosciutatsagunt20.jpg?width=850&height=566.9886363636364)

Els autors de les obres guanyadores en els Premis Literaris Ciutat de Sagunt 2020 han presentat esta vesprada els seus llibres en un acte que ha tingut lloc a la sala oberta del Museu de la Via del Pòrtic.

L'acte ha comptat amb la presència de la regidora delegada del Gabinet de Promoció del Valencià de l'Ajuntament de Sagunt, Maria Josep Soriano; el regidor delegat de Benestar, Alejandro Sotoca; el regidor delegat d'Educació, José Manuel Tarazona; i el regidor delegat de Manteniment, Pepe Gil; així com els propis premiats; Josep Usó, Àngel Fabregat i Manuel Molins.

Les obres premiades són la novel·la _El carrer era de terra_, de l'escriptor i professor Josep Usó; _Cossos afeblits_, poemari d'Àngel Fabregat; i la peça teatral _Crims_, del conegut dramaturg Manuel Molins. Tots els treballs ja estan publicats per l'Ajuntament de Sagunt, a través de l'Agència de Promoció del Valencià (AVIVA Sagunt) i Onada Edicions, ja que, a més del premi de 3.000 euros, se'ls premiava amb la publicació de les seues obres.

**«Sempre és una gran il·lusió poder premiar els llibres, però després veure'ls i tindre'ls en paper, poder tocar-los i poder llegir-los és una gran satisfacció»**, ha manifestat Maria Josep Soriano durant la seua obertura d'este acte que ha definit com **«íntim però molt important per al Gabinet de Promoció del Valencià de l'Ajuntament de Sagunt»**.

Les persones assistents a l'esdeveniment, que ha comptat amb totes les mesures de seguretat i higiene recomanades, han rebut un exemplar de cada llibre que, posteriorment, els autors han pogut signar-los. Així mateix, prèviament a l'acte s'ha fet una visita guiada per al públic assistent en l'espai arqueològic de la Via del Pòrtic a càrrec de guies del departament de Turisme de l'Ajuntament de Sagunt.

L'organització de l'acte, així com dels premis, ha correspost al Gabinet de Promoció del Valencià de l'Ajuntament de Sagunt.

*   [](http://www.facebook.com/sharer.php?u=https://aytosagunto.es/va/actualitat/presentacio-llibres-premiats-ciutat-de-sagunt-2020-2021-12-10/ "Facebook")
*   [](http://twitter.com/share?url=https://aytosagunto.es/va/actualitat/presentacio-llibres-premiats-ciutat-de-sagunt-2020-2021-12-10/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/presentacio-llibres-premiats-ciutat-de-sagunt-2020-2021-12-10/ "Linked In")
*   [](mailto:?body=https://aytosagunto.es/va/actualitat/presentacio-llibres-premiats-ciutat-de-sagunt-2020-2021-12-10/)